ການໂຈມຕີທາງອາກາດ ຍັງດຳເນີນຢູ່ຕໍ່ມາ ໃນເຢເມັນ ກ່ອນໜ້າສັນຍາຍຸດຍິງ ຈະມີຜົນບັງຄັບໃຊ້
​ພວກເຮືອບິນລົບ ໄດ້​ຖິ້ມ​ລະ​ເບີດ ລົງ​ໃສ່​ເຂດ​ເມືອງ Saada ​ໃກ້​ກັບ​ຊາຍ​ແດ​ນ ຊາ​ອຸ​ດີ​ອາເຣ​ເບຍ ​ ແລະ ​ເມືອງ Taiz ພ້ອມ​ທັງ ​ແຂວງ Marib ຢູ່​ທາງ​ພາກ​ຕາ​ເວັນ​ອອກຂອງ​ເຢ​​ເມັນ ​ອີກດ້ວຍ.
ເຮືອບິນລົບຫຼາຍລຳ ຈາກກຳລັງປະສົມທີ່ນຳພາໂດຍຊາອຸດີ ອາເຣເບຍ ສືບຕໍ່ທຳການໂຈມຕີ ຕໍ່ເປົ້າໝາຍຂອງ ພວກກະບົດ ຮູທີຢູ່ໃນເຢເມັນ ໃນວັນຈັນມື້ນີ້ ນຶ່ງມື້ກ່ອນໜ້າ ຂໍ້ຕົກລົງຢຸດຍິງ ເພື່ອດ້ານມະນຸດສະທຳ ຈະມີຜົນບັງຄັບໃຊ້ ພວກເຮືອບິນອາຍພົ່ນດັ່ງກ່າວ ໄດ້ຖິ້ມລະເບີດ ລົງໃສ່ເຂດເມືອງ Saada ໃກ້ກັບຊາຍແດນຊາອຸດີອາເຣເບຍ ແລະ ເມືອງ Taiz ຢູ່ທາງພາກຕາເວັນຕົກສຽງໃຕ້ ພ້ອມທັງ ແຂວງ Marib ຢູ່ທາງ ພາກຕາເວັນອອກຂອງເຢເມັນ ອີກດ້ວຍ ບັນດາເຈົ້າທີ່ ຊາອຸດີອາຣາເບຍ ແລະ ສະຫະລັດ ໄດ້ປະກາດ ຂໍ້ສະເໜີຢຸດຍິງ ເມື່ອອາທິດແລ້ວນີ້ ເພື່ອອະນຸຍາດໃຫ້ ສະບຽງອາຫານ ນ້ຳມັນ ແລະ ຢາ ປິ່ນປົວ ທີ່ມີຄວາມຕ້ອງການສູງທີ່ສຸດນັ້ນ ໄປຮອດໄປເຖິງບັນດາພົນລະເຮືອນຢູ່ໃນ ເຢເມັນ ພວກຮູທີ ກ່າວໃນວັນອາທິດວານນີ້ວ່າ ພວກເຂົາເຈົ້າ ໄດ້ຮັບເອົາຂໍ້ສະເໜີດັ່ງກ່າວ ເຊິ່ງມີ ກຳນົດຈະເລີ່ມຕົ້ນຂຶ້ນ ໃນວັນອັງຄານມື້ອື່ນນີ້ ໃນຂະນະດຽວກັນ ກອງທັບຂອງໂມຣົກໂກ ກ່າວໃນວັນຈັນມື້ນີ້ ວ່າ ຕົນກຳລັງສືບສວນເບິ່ງ ວ່າ ເປັນຫຍັງ ເຮືອບິນອາຍພົ່ນ F-16 ລຳນຶ່ງຂອງຕົນ ຫາຍສາບສູນໄປ ໃນຂະນະທີ່ ປະກອບ ສ່ວນໃນການໂຈມຕີ ທີ່ນຳພາໂດຍຊາອຸດີອາຣາເບຍຢູ່ນັ້ນ ຢູ່ໃນຄຳຖະແຫລງສະບັບນຶ່ງ ທີ່ນຳສະເໜີໂດຍ ສື່ຂ່າວຂອງທາງການ ກອງທັບໂມຣົກໂກ ກ່າວວ່າ ມີນັກບິນຈາກເຮືອບິນອາຍພົ່ນອີກລຳນຶ່ງ ໃນຝຸງບິນດຽວກັນ ພົບເຫັນເຮືອບິນ ອາຍພົ່ນລຳດັ່ງກ່າວ ເທື່ອຫຼ້າສຸດ ໃນຕອນຄ່ຳຂອງວັນອາທິດວານນີ້ ແຕ່ວ່າ ບໍ່ເຫັນນັກບິນ ດີດຕົວອອກຈາກ ເຮືອບິນລຳນັ້ນ